Ježík, Jozef, poslanec NR SR (2014-06-24):
Ďakujem. Ďakujem pekne, dovoľte teraz, aby som prečítal pozmeňujúci návrh, ktorý predkladám, ktorý obsahuje 25 bodov. Za každým bodom potom je stručné zdôvodnenie. Takže pozmeňujúce a doplňujúce návrhy poslanca Národnej rady Slovenskej republiky Jozefa Ježíka k vládnemu návrhu zákona, ktorým sa mení a dopĺňa zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov a o zmene a doplnení niektorých zákonov, tlač 970. 1. bod. V čl. I v bode 9 v § 5 ods. 4 písm. s) sa na konci pripájajú tieto slová: „a vykonáva zmeny v evidencii podľa § 30b“. Odôvodnenie. Výmaz osoby z evidencie rieši neplnenie povinnosti pri dohľade nad pracovnými podmienkami, alebo ak už predmetnú činnosť nechce alebo nemôže vykonávať napríklad zo zdravotných dôvodov, v prípade úmrtia, po výmaze z obchodného registra alebo po zániku živnosti. 2. bod. V čl. I v bode 12 v § 5 ods. 6 písm. d) v úvodnej vete sa za slovo „požiadať“ vkladajú slová „spolu s odôvodnením“ a na konci písm. d) sa vypúšťajú slová „v žiadosti uvedie dôvod,“. Ide o legislatívno-technickú úpravu dôvetku. Bod 3. V čl. I v bode 16 sa v § 6 ods. 3 vypúšťa písmeno x). Súčasne sa vykoná legislatívno-technická úprava úvodnej vety. Takisto, kde ustanovenie sa vypúšťa z dôvodu, že ide o duplicitu. Bod 4. V čl. I v bode 37 v § 16 ods. 24 písm. c) a e), ods. 25 písm. c) a e) sa pred slovo „štátom“ vkladá slovo „členským“. Ide o legislatívno-technickú úpravu. Bod 5. V čl. I v bode 37 v § 16 ods. 30 sa na konci prvej vety bodka nahrádza bodkočiarkou a pripájajú sa tieto slová: „doklad o absolvovaní aktualizačnej odbornej prípravy je povinná predložiť najneskôr do 30 dní po jej absolvovaní.“. Odôvodnenie. Doplnenie lehoty na predloženie dokladu o absolvovaní aktualizačnej odbornej prípravy je z dôvodu právnej istoty držiteľov osvedčenia o odbornej spôsobilosti. Bod 6. V čl. I v bode 39 v § 30a ods. 3 písmeno a) znie: „a) mať na vykonávanie pracovnej zdravotnej služby, ak odsek 4 neustanovuje inak 1. dostatočný počet vlastných zamestnancov pre zamestnancov, ktorí vykonávajú práce zaradené do prvej kategórie alebo druhej kategórie, a to lekára so špecializáciou v špecializačnom odbore uvedenom v odseku 4 písm. b), verejného zdravotníka, bezpečnostného technika alebo autorizovaného bezpečnostného technika, alebo 2. minimálny tím pracovnej zdravotnej služby podľa odseku 7 pre zamestnancov, ktorí vykonávajú práce zaradené do prvej kategórie až štvrtej kategórie,“. Ide o upresnenie ustanovenia vymenovaním jednotlivých odborníkov, ktorí môžu vykonávať činnosť pracovnej zdravotnej služby pre zamestnávateľa ako vlastní zamestnanci. Bod 7. V čl. I v bode 39 v § 30a ods. 4 písm. a) sa slová „tretej kategórie alebo do“ nahrádzajú slovami „prvej kategórie až“. Ide o legislatívno-technickú úpravu v nadväznosti na zmenu vykonanú v bode 39 v § 30a ods. 3 písm. a). Bod 8. V čl. I v bode 39 sa v § 30a ods. 4 písm. c) za slová „ktorý je verejným zdravotníkom“ vkladajú slová „a má živnostenské oprávnenie podľa osobitného predpisu, 34d) na vykonávanie dohľadu nad pracovnými podmienkami“. Ide o upresnenie ustanovenia uvedením činnosti, ktorú verejný zdravotník vykonáva. 9. bod. V čl. I v bode 39 v § 30a ods. 4 písm. d), písmeno d) znie: „d) fyzickou osobou – podnikateľom, ktorá nezamestnáva iné fyzické osoby a je bezpečnostným technikom alebo autorizovaným bezpečnostným technikom, 34e) alebo fyzickou osobou – podnikateľom alebo právnickou osobou, ktoré sú oprávnené na výkon bezpečnostnotechnickej služby, 34f) na výkon niektorých činností pracovnej zdravotnej služby podľa § 30a ods. 5 pre zamestnancov, ktorí vykonávajú práce zaradené do prvej kategórie alebo druhej kategórie.“. Poznámky pod čiarou k odkazom 34e) a 34f) znejú: „Odkaz 34e) § 21 až 24 zákona č. 124/2006 Z. z. v znení neskorších predpisov. Odkaz 34f) § 21 ods. 9 zákona č. 124/2006 Z. z. v znení neskorších predpisov.“ Odkazy 34f) až 34i) a poznámky pod čiarou k odkazom 34f) až 34i) sa označujú ako odkazy 34g) až 34j) a poznámky pod čiarou k odkazom 34g) až 34j). Návrhom sa eliminuje zmätočné vymedzenie právneho inštitútu bezpečnostný technik a autorizovaný technik, ktorým je výlučne fyzická osoba (podľa § 23 ods. 1 a 24 ods. 1 a 2 zákona č. 124/2006 Z. z.) a súčasne sa doplňujú inštitúty podľa § 21 ods. 8 zákona č. 124/2006 Z. z. – fyzická osoba, ktorá je podnikateľom a právnická osoba, ktoré sú oprávnené na výkon bezpečnostno-technickej služby podľa § 22 zákona č. 124/2006 Z. z. 10. V čl. l v bode 39 v § 30a sa vypúšťa odsek 6. Ďalšie odseky sa primerane prečíslujú. Súčasne sa vykoná legislatívno-technická úprava vnútorných odkazov [napr. v § 5 ods. 4 písm. r) (čl. l 9. bod), § 30a ods. 3 písm. a), § 30a ods. 8, § 30b ods. 2 písm. d) prvom bode, § 30b ods. 3 písm. c) v prvom bode (čl. l, 39. bod), § 63d ods. 4 (čl. I, 80. bod)]. Ide o legislatívno-technickú úpravu v nadväznosti na zmenu vykonanú v bode 39 v § 30a ods. 3 písm. a). 11. V čl. l v bode 39 v § 30a sa vypúšťa odsek 9. Ďalšie odseky sa primerane prečíslujú. Ide o legislatívno-technickú úpravu v nadväznosti na presun tohto ustanovenia do bodu 39 v § 30b odsek 13. 12. V čl. l v bode 39 názov § 30b znie: „Vydanie a odobratie oprávnenia na pracovnú zdravotnú službu a vedenie evidencie osôb, ktoré samostatne vykonávajú niektoré činnosti pracovnej zdravotnej služby“. Odôvodnenie: Ide o doplnenie názvu. 13. V čl. l v bode 39 sa § 30b dopĺňa odsekmi 13 až 16, ktoré znejú: „(13) Fyzická osoba – podnikateľ alebo právnická osoba uvedená v § 30a ods. 4 písm. b) až d), ktorá samostatne vykonáva činnosť pracovnej zdravotnej služby, musí písomne úradu verejného zdravotníctva ohlásiť začatie svojej činnosti; v ohlásení uvedie údaje podľa § 5 ods. 4 písm. s) a dátum začatia vykonávania niektorých činností pracovnej zdravotnej služby [§ 30d ods. 1 písm. a) až d), písm. f), g), h) prvého bodu a písm. i)]. K ohláseniu predloží kópiu licencie na výkon zdravotníckeho povolania alebo licencie na výkon samostatnej zdravotníckej praxe [§ 30a ods. 4 písm. b)] alebo živnostenské oprávnenie [§ 30a ods. 4 písm. c) a d)]. (14) Úrad verejného zdravotníctva v evidencii osôb, ktoré samostatne vykonávajú niektoré činnosti pracovnej zdravotnej služby, vykoná výmaz z dôvodu opakovaného neplnenia povinností podľa § 30c ods. 3; návrh na výmaz dáva regionálny úrad verejného zdravotníctva. (15) Úrad verejného zdravotníctva v evidencii osôb, ktoré samostatne vykonávajú niektoré činnosti pracovnej zdravotnej služby, vykoná výmaz aj a) na žiadosť osoby samostatne vykonávajúcej niektoré činnosti pracovnej zdravotnej služby, b) po výmaze právnickej osoby z obchodného registra, c) po zániku živnostenského oprávnenia, d) po odobratí alebo zániku licencie na výkon zdravotníckeho povolania alebo licencie na výkon samostatnej zdravotníckej praxe, e) po smrti fyzickej osoby alebo fyzickej osoby – podnikateľa, ktoré samostatne vykonávajú niektoré činnosti pracovnej zdravotnej služby alebo jej vyhlásením za mŕtvu. (16) Osoba samostatne vykonávajúca niektoré činnosti pracovnej zdravotnej služby, ktorú úrad verejného zdravotníctva vymazal podľa odseku 14 alebo odseku 15 písm. d), môže opätovne ohlásiť začatie svojej činnosti najskôr po uplynutí jedného roka odo dňa výmazu z evidencie“. Odôvodnenie. Upravujú sa podmienky evidencie, ohlásenia a výmazu z evidencie, ak si osoba, ktorá vykonáva niektoré činnosti pracovnej zdravotnej služby neplní povinnosti, prípadne ak už predmetnú činnosť nechce alebo nemôže vykonávať (napríklad zo zdravotných dôvodov, v prípade úmrtia, po výmaze z obchodného registra alebo po zániku živnosti). 14. V čl. l v bode 39 sa § 30g dopĺňa odsekom 7, ktorý znie: „(7) Na úhradu nákladov podľa odseku 6 sa vzťahujú všeobecne záväzné právne predpisy upravujúce úhradu nákladov za poskytovanie zdravotnej starostlivosti.“. Ide o doplnenie ustanovenia o úhrade nákladov pri opätovnom posúdení zdravotnej spôsobilosti na prácu, pri ktorom sa vydáva lekársky posudok podľa § 16 zákona č. 576/2004 Z. z. Bod 15. V čl. l v bode 43 sa § 31c dopĺňa odsekom 7, ktorý znie: „(7) Na úhradu nákladov podľa odseku 6 sa vzťahujú všeobecne záväzné právne predpisy upravujúce úhradu nákladov za poskytovanie zdravotnej starostlivosti.“. Odôvodnenie obdobné, ako v predchádzajúcom bode 14. Bod 16. V čl. l sa za bod 66 vkladá nový bod 67, ktorý znie: 67. V § 57 ods. 29 písm. c) sa slová „§ 37 ods. 2“ nahrádzajú slovami „§ 37 ods. 2 až 4.“ Ostatné novelizačné body sa primerane prečíslujú. Ide o zosúladenie povinností a sankcií, týkajúcich sa záťaže teplom a chladom pri práci. Bod 17. V čl. l v bode 71 v § 57 ods. 30 písm. b) v druhom bode sa vypúšťajú slová „alebo poruší povinnosť podľa § 43 ods. 4 písm. c)“. Ide o odstránenie duplicity pre právnu istotu. Bod 18. V čl. l v bode 73 sa v § 57 ods. 42 v písm. a) slová „f) až l)“ nahrádzajú slovami „e) a g) až n)“. Ide o zosúladenie skutkovej podstaty správneho deliktu s povinnosťou právnickej osoby alebo fyzickej osoby – podnikateľa podľa § 52 ods. 1 písm. a) zákona. 19. bod. V č. l v bode 78 sa v § 62 písm. c) za slová „na preskúšanie odbornej spôsobilosti“ vkladajú tieto slová „podrobnosti o skúške pred komisiou na preskúšanie odbornej spôsobilosti“. Ostatné novelizačné body sa primerane prečíslujú. Ide o doplnenie splnomocňovacieho ustanovenia tak, aby vykonávací predpis mohol obsahovať aj podrobnosti o vykonaní skúšky o odbornej spôsobilosti. 20. bod. V čl. l v bode 80 sa v § 63c ods. 1 slová „vydané podľa predpisov účinných ku dňu 31. mája 2010“ nahrádzajú slovami „ktoré bolo vydané podľa predpisov účinných k 31. máju 2010 a ktoré je platné k 1. augustu 2014.“. Ide o upresnenie prechodného ustanovenia. Bod 21. V čl. l v bode 80 sa § 63c dopĺňa odsekmi 4 až 6, ktoré znejú: „(4) Osvedčenie o odbornej spôsobilosti na hodnotenie dopadov na verejné zdravie vydané podľa doterajších predpisov sa považuje za osvedčenie o odbornej spôsobilosti na hodnotenie vplyvov na verejné zdravie podľa tohto zákona. (5) Osvedčenie o odbornej spôsobilosti na prácu s veľmi jedovatými látkami a prípravkami a jedovatými látkami a prípravkami, odkaz 11), ktoré bolo vydané podľa doterajších predpisov, sa považuje za osvedčenie o odbornej spôsobilosti na prácu s veľmi toxickými látkami a zmesami a s toxickými látkami a zmesami, odkaz 11). (6) Konania začaté a právoplatne neskončené pred 1. augustom 2014 sa dokončia podľa doterajších predpisov.“. Ide o doplnenie prechodného ustanovenia pre držiteľov oprávnenia na odstraňovanie azbestu zo stavieb, ktorí už vykonávajú svoju činnosť, aby mali dostatočný čas na získanie živnostenského oprávnenia a upravujú sa vzťahy zmeny názvu osvedčení o odbornej spôsobilosti. Ďalej ide o doplnenie prechodného ustanovenia o skutočnosť, že začaté a ešte nedokončené konania v čase nadobudnutia účinnosti tohto zákona sa dokončia podľa doterajších predpisov. Bod 22. V čl. III v bode 4 živnosti s poradovým číslom 92 sa v časti „Preukaz spôsobilosti“ na konci vypúšťajú slová „alebo bezpečnostný technik“. Odôvodnenie. Bezpečnostný technik a autorizovaný bezpečnostný technik vykonávajú svoju činnosť na základe osvedčenia alebo živnosti s poradovým číslom 63 a 64 prílohy č. 2 zákona č. 455/1991 Zb. o živnostenskom podnikaní v znení neskorších predpisov, alebo na základe oprávnenia na výkon bezpečnostno-technickej služby alebo živnosti s poradovým číslom 62 podľa prílohy č. 2 zákona č. 455/1991 Zb. 23. bod. V čl. III v bode 4 v živnosti s poradovým číslom 92 sa v časti „Preukaz spôsobilosti“ slová „špecializáciou v odbore (2x)“ nahrádzajú slovami „špecializáciou v špecializačnom odbore“ a v časti „Poznámka“ sa slová „§30a ods. 4 písm. b) až d)“ nahrádzajú slovami „§30a ods. 4 písm. c)“. 24. bod. V čl. III sa za 1. bod vkladá nový 2. bod, ktorý znie: 2. Za § 80x sa vkladá § 80y, ktoré vrátane nadpisu znejú: „Prechodné ustanovenie k úpravám účinným od 1. augusta 2014. § 80y. V činnosti odstraňovanie azbestu alebo materiálov obsahujúcich azbest zo stavieb pri búracích prácach, údržbárskych prácach, opravách a iných činnostiach, ktorá sa stáva od 1. augusta 2014 živnosťou, môžu držitelia oprávnenia na odstraňovanie azbestu a materiálov obsahujúcich azbest zo stavieb pokračovať do získania živnostenského oprávnenia najneskôr do 31. decembra 2014.“. Ďalšie body sa primerane prečíslujú. Ide o doplnenie prechodného ustanovenia, že držitelia oprávnenia na odstraňovanie azbestu a materiálov obsahujúcich azbest zo stavieb, môžu pokračovať do získania živnostenského oprávnenia, najneskôr však do 31. decembra 2014. A 25. bod. V čl. VIII bod 7 znie: 7. V § 22 ods. 1 v druhej vete sa vypúšťajú slová „primerane plní úlohy ustanovené v § 26 a". Odôvodnenie. Pozmeňovacím návrhom sa eliminuje duplicita vymedzenia kompetencie vykonávať dohľad nad pracovnými podmienkami, ktorý je ustanovený pre bezpečnostných technikov a autorizovaných bezpečnostných technikov v § 30a ods. 4 písm. d) vládneho návrhu zákona a v § 22 ods. 1 zákona č. 124/2006 Z. z. pre bezpečnostnotechnickú službu, ktorej úlohy podľa § 22 ods. 2 zákona č. 124/2006 Z. z. vykonávajú bezpečnostní technici, autorizovaní bezpečnostní technici. Účelom pozmeňovacieho návrhu je tak predísť možným interpretačným sporom v tejto časti oboch zákonov. Ďakujem, pani predsedajúca.